เงินทุนไหลเข้าตลาดเกิดใหม่
โดย...ปารีณา พ่วงศิริ
1 ส.ค. 2559

โดย...ปารีณา พ่วงศิริ 
สายงานธุรกิจตลาดทุน ธนาคารกสิกรไทย คาดการณ์ว่าสัปดาห์นี้เงินบาทจะเคลื่อนไหวในกรอบ 34.70-35 บาท/เหรียญสหรัฐ โดยมองว่าตลาดเกิดใหม่จะยังได้รับแรงหนุนจากเงินทุนไหลเข้าจากต่างประเทศต่อเนื่อง ซึ่งประเด็นที่น่าจะมีน้ำหนักมากที่สุดสำหรับสัปดาห์นี้ น่าจะเป็นการประชุมนโยบายการเงินของธนาคารกลางอังกฤษที่ได้ส่งสัญญาณชัดเจนตั้งแต่การประชุมในรอบก่อนหน้า เรื่องการออกมาผ่อนคลายในการประชุมรอบเดือน ส.ค. ซึ่งตลาดคาดการณ์ว่าน่าจะได้เห็นการลดดอกเบี้ยเพิ่มเติม และเป็นความพยายามที่จะออกมาต่อสู้กับความเสี่ยงที่อาจจะเกิดขึ้นกับเศรษฐกิจหลังจากสหราชอาณาจักรโหวตที่จะออกจากสมาชิกสหภาพยุโรป
และอีกหนึ่งประเด็นที่ต้องจับตามองเป็นตัวเลขการจ้างงานนอกภาคเกษตรของสหรัฐ ที่นักวิเคราะห์มองว่าน่าจะยังอยู่ในเกณฑ์ที่ดี โดยน่าจะเห็นตัวเลขของเดือน ก.ค. อยู่ที่ 1.75  แสนตำแหน่ง และแม้ตัวเลขจะออกมาดีตามคาด แต่การคาดการณ์เรื่องการขึ้นดอกเบี้ยนโยบายของสหรัฐน่าจะยังไม่เปลี่ยนแปลงมากนัก เช่นเดียวกับในสัปดาห์ที่ผ่านมาที่มีการประชุมนโยบายการเงินสหรัฐ และแม้เฟดจะยอมรับถึงสัญญาณเศรษฐกิจที่ดีขึ้น แต่ยังไม่มีแนวโน้มที่ชัดเจนในการปรับขึ้นดอกเบี้ย
สำหรับประเด็นจากไทยนั้น ต้องติดตามดูการประชุมนโยบายการเงินเช่นเดียวกัน ในครั้งนี้ยังมองว่าจะเป็นการคงดอกเบี้ยนโยบายที่ 1.5% ไปก่อน ทั้งนี้แรงกดดันต่อผู้กำหนดนโยบายไทยดูเหมือนจะปรับเพิ่มขึ้นบ้าง หลังจากที่ค่าเงินบาทเริ่มปรับแข็งค่าขึ้นรวดเร็วและอาจไม่เป็นผลดีต่อเศรษฐกิจนัก
ทั้งนี้ เงินบาทเปิดตลาดที่ระดับ 34.96 ในสัปดาห์ที่ผ่านมา ภาพรวมทั้งสัปดาห์เคลื่อนไหวในกรอบ 34.79-35.08 เงินบาทเริ่มกลับมาแข็งค่าขึ้น ส่วนหนึ่งเพราะเงินทุนไหลเข้าจากต่างชาติกลับเข้ามาในตลาดเกิดใหม่อีกครั้ง ตามการคาดการณ์ที่ว่าธนาคารกลางหลายแห่งอาจต้องเข้าสนับสนุนตลาดด้วยการออกมาตรการทางการเงินเพิ่มเติม ตามความเสี่ยงจาก BREXIT ในระยะต่อไป ในสัปดาห์ที่ผ่านมาเงินทุนที่ไหลเข้ามาส่วนใหญ่เป็นเม็ดเงินที่เข้าในตลาดหุ้นที่ไหลเข้าสุทธิประมาณ 1.1 หมื่นล้านบาท ขณะที่ตลาดพันธบัตรขายสุทธิที่ 3,000 ล้านบาท
การเคลื่อนไหวดังกล่าวยังสอดคล้องกับตัวเลขของตลาดเกิดใหม่ โดยภาพรวมในเดือน ก.ค.นั้น เม็ดเงินที่ไหลเข้ามาในตลาดเกิดใหม่เริ่มเปลี่ยนมาเข้าตลาดหุ้นเพิ่มมากขึ้น จากเดือน มิ.ย. ไหลเข้าตลาดพันธบัตร จากข้อมูลของ IIF พบว่าเดือน ก.ค. มีเม็ดเงินไหลเข้าตลาดเกิดใหม่ 2.4 หมื่นล้านเหรียญสหรัฐ โดยประมาณ 1.4 หมื่นล้านเหรียญสหรัฐ ไหลเข้าตลาดหุ้น ขณะที่ไหลเข้าพันธบัตรในช่วงเดือน มิ.ย.-ก.ค. มีประมาณ 1 หมื่นล้านเหรียญสหรัฐ เห็นได้ว่าภูมิภาคเอเชียยังคงเป็นที่ชื่นชอบของต่างชาติอย่างต่อเนื่องช่วงปลายสัปดาห์ แม้ธนาคารกลางญี่ปุ่นจะทำให้ตลาดค่อนข้างผิดหวัง แต่ก็ไม่กระทบค่าเงินในภูมิภาคเอเชียโดยรวมนัก เงินบาทยังแข็งค่าขึ้นต่อเนื่องปิดที่ระดับ 34.82
อย่างไรก็ตาม ในสัปดาห์ที่ผ่านมานักลงทุนให้ความสำคัญกับการประชุมของธนาคารกลางสหรัฐ ว่าจะมีท่าทีอย่างไรในเรื่องการขึ้นดอกเบี้ย ซึ่งผลการประชุมที่ออกมาทางเฟดมองเศรษฐกิจโดยรวมดีขึ้น แต่ยังคงอัตราดอกเบี้ยที่ 0.25-0.5% ตลาดจึงคาดว่าเฟดจะยังคงไม่ขึ้นดอกเบี้ยเร็วช่วยความกังวลเรื่องการขึ้นดอกเบี้ยออกไป และทำให้อัตราผลตอบแทนพันธบัตรสหรัฐลดลงทันที เช่นเดียวกันอัตราผลตอบแทนพันธบัตรไทยก็ปรับตัวขึ้นเล็กน้อย แต่การซื้อขายพันธบัตรและหุ้นกู้ในตลาดรองของไทยค่อนข้างเบาบาง เพราะรอผลประชุมเฟด และต่างชาติขายออกและเข้าซื้อหุ้นสามัญของไทยแทน